Jón Bjarnason sjávarútvegs - og landbúnaðar-ráðherra gaf í dag út heimild til veiða á 181.269 lestum af loðnu . Um er að ræða upphafsheimild sem er nokkru fyrr á ferðinni nú en síðasta vetur þar sem ráðgjöf Hafró fyrir komandi vertíð hefur legið fyrir síðan í júní . Loðnuveiðar í íslenskri fiskveiðilögsögu eru heimilar frá 1. október 2011 til 30. apríl 2012 . Einungis skip sem hafa aflamark í loðnu geta stundað veiðarnar . Á síðasta vetri námu loðnuheimildir innan lögsögunnar 325 þúsund tonnum en þar af fóru um 73 þúsund tonn til erlendra skipa samkvæmt milliríkjasamningum . „ Miðað við þær forsendur sem nú liggja fyrir er líklegt að hluti íslenskra skipa af heildinni verði um hálf milljón tonna . Varlega áætlað og miðað við hagstæða samsetningu í bræðslu aflans , frystingar og hrognavinnslu má reikna með að heildarverðmæti úr sjó verði 20 til 30 milljarðar króna , “ segir í tilkynningu frá ráðuneytinu .